CELEX: 22019A1126(02)
Language: ro
Date: 2019-10-30 00:00:00
Title: Acord între Comunitatea Europeană a Energiei Atomice și Organizația pentru Dezvoltare Energetică a Peninsulei Coreene

26.11.2019   
               
               
                  RO
               
               
                  Jurnalul Oficial al Uniunii Europene
               
               
                  L 304/5
               
            
         ACORD
         între Comunitatea Europeană a Energiei Atomice și Organizația pentru Dezvoltare Energetică a Peninsulei Coreene
         COMUNITATEA EUROPEANĂ A ENERGIEI ATOMICE,
         denumită în continuare „Comunitatea”, și
         ORGANIZAȚIA PENTRU DEZVOLTARE ENERGETICĂ A PENINSULEI COREENE,
         denumită în continuare „KEDO”,
         întrucât:
         
                     (1)
                  
                  
                     KEDO a fost înființată în temeiul Acordului din 9 martie 1995 de înființare a Organizației pentru Dezvoltare Energetică a Peninsulei Coreene, astfel cum a fost modificat la 19 septembrie 1997, încheiat între guvernele Republicii Coreea, Japoniei și Statelor Unite ale Americii.
                  
               
                     (2)
                  
                  
                     Acordul încheiat între Comunitate și KEDO a expirat la 31 mai 2018.
                  
               
                     (3)
                  
                  
                     După decizia sa de a pune capăt proiectului de reactoare nucleare cu apă ușoară al KEDO și după decizia din 2007 vizând îndeplinirea responsabilităților secretariatului cu un personal substanțial redus și spații de birouri minime, în 2018, comitetul executiv al KEDO a hotărât să mențină organizația și după 31 mai 2018.
                  
               
                     (4)
                  
                  
                     Comunitatea și KEDO și-au exprimat dorința de a continua cooperarea cu obiectivul de a finaliza oprirea proiectului de reactoare cu apă ușoară și de a lichida în mod ordonat KEDO,
                  
               CONVIN DUPĂ CUM URMEAZĂ:
         
            Articolul 1
            Aplicarea dispozițiilor acordului precedent
            Cu excepția cazului în care se specifică altfel în unul dintre articolele de mai jos, dispozițiile acordului precedent dintre Comunitate și KEDO, care a expirat la 31 mai 2018, rămân aplicabile în cadrul prezentului acord.
         
         
            Articolul 2
            Contribuție comunitară
            Nu există nicio contribuție financiară din partea Comunității la bugetul KEDO în temeiul prezentului acord.
         
         
            Articolul 3
            Durată
            Prezentul acord expiră la 31 mai 2019. El se reînnoiește automat în fiecare an, pentru o perioadă de încă un an, cu excepția cazului în care o parte la acord notifică celeilalte părți, cu cel puțin o lună înainte de data expirării, intenția sa de a denunța acordul. Acordul poate fi denunțat, de asemenea, cu efect imediat, la retragerea din KEDO a oricăruia dintre membrii care sunt în prezent reprezentanți în comitetul executiv. Prezentul acord nu va fi reînnoit după 31 mai 2021.
         
         
            Articolul 4
            Intrare în vigoare
            Prezentul acord intră în vigoare în momentul semnării sale de către Comunitate și KEDO și începe să producă efecte retroactiv, de la 1 iunie 2018.
         
         
            Adoptat la Bruxelles, la douăzeci și patru octombrie două mii nouăsprezece, în două exemplare originale.
            
               
                  Pentru Comunitatea Europeană a Energiei Atomice
               
               Ditte JUUL-JØRGENSEN
            
            Adoptat la New York, la treizeci octombrie două mii nouăsprezece, în două exemplare originale.
            
               
                  Pentru Organizația pentru Dezvoltare Energetică a Peninsulei Coreene
               
               David WALLACE